Ruski predsednik je na novinarski konferenci po pogovorih izpostavil sodelovanje ruskih železnic pri posodobitvi slovenskih železnic in gradnji drugega tira železniške proge med Divačo in Koprom ter sodelovanje ruskih podjetij pri prenovi ljubljanske toplarne, ki bi s trdih goriv prešla na plin.

Putin je omenil tudi, da se ruski energetski gigant Gazprom s slovenskimi partnerji pogovarja o novi petletni pogodbi o dobavi zemeljskega plina Sloveniji. Slovenska stran je pred Pahorjevim obiskom izražala upanje, da bo več sto milijonov evrov vredna pogodba med Gazpromom in Geoplinom podpisana že danes, a se strani še pogajata.

Slovenija bo kljub sankcijam dvignila blagovno menjavo nad milijardo evrov

Pahorja v Moskvi spremlja močna gospodarska delegacija, v kateri je 45 gospodarstvenikov in 32 slovenskih podjetij. Slovenska in ruska podjetja podpisala številne pogodbe Slovenska in ruska podjetja so danes ob obisku Pahorja v Moskvi podpisala skupno 14 pogodb v vrednosti več kot pol milijarde evrov. Med njimi jih je več povezanih s pridelavo hrane. Riko je tako podpisal pogodbi za gradnjo dveh tovarn za predelavo žita, Duol je ruskim podjetjem prodal tehnologijo za izdelavo napihljivih rastlinjakov, proizvajalec peči za pekarne Gostol Gopan pa z ruskim prehrambnim podjetjem ter Tulskim Hlebokombinatom. Tudi druge danes podpisane pogodbe spodbujajo razvoj ruske industrije. Iskratel bo sodeloval pri modernizaciji jedrnega omrežja Rustelekoma, Bosio je podpisal pogodbo o izdelavi peči za kovačnico, Iskra zaščite in Elteza pa pogodbo o prenosu know-howa. In net media in podjetje Transkoder sta podpisala pogodbo o nabavi tehnologije za transkoding TV signalov. Podjetje Tevel je podpisalo pogodbo o umetniškem sodelovanju z Modno hišo Nine Ručkine, podjetji NPO vektor in Tajfun Planina pa memorandum o sodelovanju. Sporazum o sodelovanju sta podpisali tudi Pošta Slovenije in Pošta Rusije, Univerza v Ljubljani pa je podpisala memoranduma z univerzo Inopolis ter Severnokavkaško univerzo. Riko podpisal za sto milijonov evrov pogodb Podjetje Riko, ki ga vodi Janez Škrabec, bo v Rusiji gradilo "tovarni na ključ" za predelavo pšenice. Foto: Bor Slana Direktor inženiring podjetja Riko Janez Škrabec je vrednost pogodb, ki jih je podpisal danes, ocenil na več kot sto milijonov evrov. Pojasnil je, da bo šlo za "tovarni na ključ" za predelavo pšenice. Dodal je, da Rusija pridela veliko pšenice, ima pa velik manko kapacitet za njeno predelavo. Ena od tovarn bo stala v agrarni Orlovski regiji. Na tem projektu bo po Škrabčevih besedah lahko sodelovala tudi vrsta slovenskih podjetij. Dušan Olaj, direktor in ustanovitelj družbe Duol, bo ruskim kupcem prodal tehnologijo izdelave napihljivih rastlinjakov in pravice, da te prodajajo na območju Rusije. "Ideja je, da v dveh, treh letih na področju Krasnodarske regije postavimo tri tovarne, kjer bodo Rusi proizvajali te rastlinjake, istočasno pa bo ta proizvodnja že skupek sodelovanja na tretjih trgih. Računamo, da bi šli z ruskimi partnerji v Srednjo Azijo in Iran," je pojasnil Olaj.

Slovenski predsednik je še dejal, da Slovenija kljub sankcijam in poslabšanim odnosom med Rusijo in EU kolikor je mogoče sodeluje z Rusijo. Če bodo kmalu podpisane vse predvidene pogodbe, bomo po njegovem mnenju kljub sankcijam dvignili blagovno menjavo nad milijardo evrov, kar je sicer še vedno manj od potencialov.

Pahor za umiritev razmer v Ukrajini

Pomemben pogoj za okrepitev sodelovanja Pahor vidi v umiritvi razmer na vzhodu Ukrajine, ki bi po njegovem prispevala tudi k izboljšanju odnosov med EU in Rusijo.

Foto: Reuters Putin je povedal, da je Pahorja seznanil z dogajanjem na vzhodu Ukrajine, ter poudaril nujnost spoštovanja dogovora iz Minska.

Putin: Ljubljana dober kraj za dialoge takega tipa

Ruski predsednik se je zavzel tudi za izboljšanje odnosov z ZDA, ki so se, kot je dejal, v zadnjih letih zelo poslabšali. Kot je dejal, upa na boljše odnose med državama na vseh področjih, a to je po njegovem mnenju odvisno tudi od ZDA in njihovega novega predsednika Donalda Trumpa.

Putin je povedal, da je Slovenija izrazila pripravljenost, da bi gostila srečanje med njim in novim ameriškim predsednikom. Dejal je, da je "Ljubljana dober kraj za dialoge takega tipa" in da nima nič proti srečanju v Sloveniji, a vprašanje je, ali bo do tega prišlo.

Ob uradnem obisku slovenskega predsednika v Moskvi sta Slovenija in Rusija danes podpisali sporazum o sodelovanju na področju preprečevanja pranja denarja in financiranja terorizma, memorandum o sodelovanju na področju gozdarstva in program skupnih ukrepov za obdobje med letoma 2017 in 2018 za področje turizma.